Zdravotné poisťovne bijú na poplach!

Združenie zdravotných poisťovní SR (ZZP SR) upozorňuje, že vládna koalícia naďalej ignoruje názory verejnosti a je odhodlaná už v najbližších dňoch presadiť návrh novely zákona o zdravotnom poistení. Dôkazom toho je zajtrajšie rokovanie výboru pre zdravotníctvo a následné rokovanie pléna NR SR, kde sa rozhodne o budúcnosti vo verejnom zdravotnom poistení na Slovensku. ZZP SR považuje neprerokovanie občianskej petície za rovnoprávne a pluralitné zdravotníctvo v Národnej rade SR za prejav arogancie moci. Petíciu podporilo  160 tisíc občanov,  NR SR ju dodnes nezaradila do programu najbližšej schôdze.
„Ide o prvú petíciu v zdravotníckom sektore, ktorá prekročila 100 tisíc platných podpisov. Predložili sme ju NR SR už 12.septembra, pričom sme opakovane upozorňovali, že žiadame, aby sa ňou poslanci zaoberali ešte predtým, ako budú rozhodovať o návrhoch ministra Valentoviča. Namiesto vecného prerokovania petície, sme však terčom šikanovaní organizovaných ministrom Valentovičom prostredníctvom podávania trestných oznámení, ktorými sa usiluje obmedziť naše právo na vyjadrenie názoru a slobodu prejavu“, povedal Igor Dorčák, prezident ZZP SR. 
Združenie naďalej považuje súčasný návrh novely zákona o zdravotných poisťovniach z dielne ministra Valentoviča za absurdný. Aj preto očakáva, že si poslanci vládnej koalície budú ctiť filozofiu, ktorú presadzujú, a zachovajú sa pri prerokovaní a schvaľovaní dôsledne. 
„Ak pán premiér a minister Valentovič principiálne odmietajú zisk v zdravotníctve, potom im predkladáme nasledovný návrh:

„ak je u distribútorov liekov a zdravotníckych pomôcok, lekární a výdajní a u zmluvných poskytovateľov zdravotnej starostlivosti financovaných z verejného zdravotného poistenia výsledkom hospodárenia kladný výsledok, môžu ho použiť len na poskytovanie výkonov a služieb zdravotnej starostlivosti poistencom zdravotnej poisťovne“

Uvedený návrh je určený najmä pre tých zástupcov a predstaviteľov vládnej koalície, ktorí buď v minulosti, ale ešte aj v súčasnosti podnikajú v sektore zdravotníctva. V samotnej podstate nie je rozdiel medzi ziskom zdravotných poisťovní a ostatných subjektov pôsobiacich v sektore. Celé zdravotníctvo a zdravotnícke služby sú financované z rovnakých zdrojov, ktoré pochádzajú od občanov a to buď prostredníctvom odvodov, daní alebo priamych platieb“, dodal Eduard Kováč, výkonný riaditeľ ZZP SR. 
Združenie považuje možnosť dosahovať a nakladať so ziskom za najzákladnejší motív pre zdravé fungovanie akéhokoľvek podnikateľského subjektu. 
Na porovnanie uvádzame súčasný text návrhu zákona (parlamentná tlač 363) týkajúci sa problematiky zisku:

„ak je pri verejnom zdravotnom poistení výsledkom hospodárenia kladný výsledok, môže ho zdravotná poisťovňa použiť len na úhradu zdravotnej starostlivosti, ktorá sa uhrádza na základe verejného zdravotného poistenia“...

